b'\n_START_ARTICLE_\nCasa Pey\n_START_SECTION_\nCasa\n_START_PARAGRAPH_\nLa casa, protegida com a b\xc3\xa9 cultural d\'inter\xc3\xa9s local, \xc3\xa9s una unitat agropecu\xc3\xa0ria familiar organitzada linealment, resseguint el carrer del Raval i deixant al costat sud l\'espai suficient per posar-hi horts; a l\'extrem est, una era, encara pavimentada. Est\xc3\xa0 constitu\xc3\xafda per un edifici d\'habitatge, de forma complexa, i coberta, amb forma d\'"L". Els afegits de la fa\xc3\xa7ana nord han desfigurat la imatge original. A continuaci\xc3\xb3 hi ha un cos d\'extensi\xc3\xb3 de l\'habitatge, amb acc\xc3\xa9s propi i una interessant galeria de fusta sobre un arc apuntat, de pedra, a la fa\xc3\xa7ana sud._NEWLINE_Despr\xc3\xa9s d\'aquest cos n\'hi ha dos destinats a paller i corts amb una fa\xc3\xa7ana de testa que t\xc3\xa9 la porta d\'acc\xc3\xa9s a dites corts i una balconada de fusta al pis. Tanca el conjunt un cobert de construcci\xc3\xb3 molt senzilla amb coberta de pendent \xc3\xbanic. \xc3\x89s de gran inter\xc3\xa8s i ocupa una posici\xc3\xb3 privilegiada a la fa\xc3\xa7ana sud del poble. L\'aspecte actual de la fa\xc3\xa7ana que d\xc3\xb3na al carrer del Raval \xc3\xa9s degut a una reforma posterior a l\'any 1922.\n_START_SECTION_\nCobert, paller i era\n_START_PARAGRAPH_\nEl cobert, paller i era de Casa Pey \xc3\xa9s una obra del municipi de la Vall de Bo\xc3\xad (Alta Ribagor\xc3\xa7a) inclosa en l\'Inventari del Patrimoni Arquitect\xc3\xb2nic de Catalunya. \xc3\x89s una interessant agrupaci\xc3\xb3 d\'edificis auxiliars de car\xc3\xa0cter agr\xc3\xadcola, pertanyents a Casa Pey del C. Raval 25, amb l\'era, que conserva el paviment de pedra i el cobert situats al costat nord del C. De la Muralla i el paller i estable al costat sud, units per un pont sobre el carrer._NEWLINE_L\'edifici del paller i estable \xc3\xa9s de planta irregular, amb l\'estable a la planta baixa, actualment usat com a estable de cavalls i el paller al pis, amb una entrada a nivell pel carrer Muralla. Cal destacar la interessant fa\xc3\xa7ana del carrer del Raval i l\'estructura del paller, amb pilars de pedra i entramat de coberta de fusta. El cobert t\xc3\xa9 una \xc3\xbanica planta de forma trapezo\xc3\xafdal coberta a tres vessants i est\xc3\xa0 obert a l\'era.'